ועדת הכספים, כנסת 17, פרוטוקול מספר 816, 2008-06-17 11:20

סטס מיסז'ניקוב: אני פותח את ישיבת ועדת הכספים בהצעה לסדר היום (דיון מהיר) בנושא התזמורת האנדלוסית המפוארת – כשלון תכנית ההבראה, התנהלות תקציבית כושלת, הלנת שכר והתנכלות להתארגנות עובדים, של חברת הכנסת שלי יחימוביץ וחבר הכנסת חיים אורון.

שלי יחימוביץ': פנתה אלי קבוצה גדולה של עובדים מהתזמורת האנדלוסית ובפיהם סיפורים לא פשוטים גם על אי סדרים, גם על מערכת יחסי עבודה בעייתית.

שלי יחימוביץ': בין היתר, כרגע מה שעומד על הפרק הוא ניסיון התארגנות שלהם וניסיון להגיע להסכם קיבוצי שנתקל בדחייה ואפילו בעוינות.

סטס מיסז'ניקוב: אגב, זה בלתי ישים כי זאת החלטה של מזכירות הכנסת.

שלי יחימוביץ': זאת הסברתי, אבל בכל מקרה אין לי כוונה להוריד את הדיון הזה מסדר היום ואני חושבת שבכל מקרה הדבר ראוי לליבון.

שלי יחימוביץ': נפגשתי גם עם המנכ"ל, בשמחה, אני תמיד מוכנה לשמוע את שני הצדדים, אבל אני רוצה להביע מחאה על הניסיונות החוזרים ונשנים, גם מפיך, לנסות ולהוריד את הדיון הזה מסדר היום.

שלי יחימוביץ': אני לא מבינה מה הבהלה.

שלי יחימוביץ': אפשר ללבן כאן את הדברים ולהגיע להסכמות.

שלי יחימוביץ': התזמורת האנדלוסית היא מפעל מפואר.

שלי יחימוביץ': אני חייבת לגלות שאני נוסעת במכונית עם דיסק של התזמורת ואני אוהבת את המוזיקה הזאת והייתי בקונצרט שלכם ואתם עושים עבודה נפלאה, גם מוזיקלית, גם תרבותית, ובטח בחיבור שבין שני הדברים.

שלי יחימוביץ': גם מבחינת המרקם החברתי של העובדים, מדובר בנגנים שעלו מארצות המזרח ויש להם מיומנויות מיוחדות, גם בנגנים ערבים, גם בנגנים שהם עולים מחבר העמים.

שלי יחימוביץ': באמת שלוב מרהיב עין, פנורמה של החברה הישראלית.

שלי יחימוביץ': במסגרת הלחצים שהופעלו עלי נאמר לי שהדיון יפגע באנדלוסית.

שלי יחימוביץ': אני רוצה לומר שדיון בעניין זכויותיהם של עובדים והתנהלות האנדלוסית לא מהווה פגיעה באנדלוסית אלא נהפוך הוא.

שלי יחימוביץ': כל רצוננו הוא לרומם ולחזק את התזמורת האנדלוסית אבל לחזק את האנדלוסית אין פירושו לחזק את המנכ"ל שלה אלא גם לחזק את המנכ"ל שלה, אבל בוודאי גם לחזק את האנשים שעושים אותה, את הנגנים, את המנצחים, את מי שמרכיב את התזמורת ומספק את – אני לא קוראת לזה שירות בעיני זה יותר משירות – התרבות ואת שאר הרוח.

שלי יחימוביץ': כרגע, נכון להיום, העובדים התארגנו תחת ההסתדרות.

שלי יחימוביץ': אמר לי המנכ"ל כדי להוכיח לי את היעדר ההתנגדות שלו להתארגנות של עובדים, שהוא בעצמו רשם אותם לפני שש שנים להסתדרות.

שלי יחימוביץ': ובכן, לא מספיק לרשום להסתדרות.

שלי יחימוביץ': לשלם דמי חבר להסתדרות, אין משמעותו התארגנות ולכן אני מקווה שבסוף הדיון הזה לפחות תהיה כאן קבלה של עצם זכות ההתארגנות של העובדים שהיא זכות שמעוגנת באמנות בינלאומיות ובחוק.

שלי יחימוביץ': אני חושבת שהדבר גם יועיל להמשך דרכה של התזמורת ולהמשך הידברות.

שלי יחימוביץ': ברגע שיש ארגון עובדים יציג והסכם קיבוצי, יש גוף אחד לשבת אתו אל שולחן הדיונים ולדבר בשום שכל ובמתינות ולהגיע להסכמות ולפשרות.

שלי יחימוביץ': אני מקווה שעם המסקנה הזאת אנחנו נצא מכאן.

צבי צילקר: אני אהיה קצר, כפי שהתבקשתי.

צבי צילקר: אני רוצה לחזק את כל מה שנאמר על ידי חברת הכנסת יחימוביץ.

צבי צילקר: אכן, תזמורת מפוארת, נכס לעם ישראל, נכס לאשדוד.

ראובן ריבלין: היא קיבלה הכרה של המדינה.

צבי צילקר: נכון.

צבי צילקר: כולנו גאים בכך וגם זכיתי לקבל דברי שבח פי מוטי מלכא כאשר הופעתי לשמוע את המנגינות.

צבי צילקר: אני חושב שהחברה בישראל עברה תהליך לפיו ההורים הביולוגיים לא מורשים להכות את הצאצאים שלהם, גם אם יש להם זכויות.

צבי צילקר: אני באתי לעזור לתזמורת ואני אתחיל את דבריי מהסוף.

צבי צילקר: אני מקיים ישיבות תיאום תרבות וב-14 בנובמבר 2007 – אפשר לקבל את הפרוטוקול - יהודי בשם עופר אמסלם, שלא היו לי אתו פגישות כי אני לא מתערב בענייני התזמורת, לא בניהול אלא מפעם לפעם, כאשר יש לי זמן, אני מגיע לחצי קונצרט או לרבע.

צבי צילקר: יש לי שם ידיד אחד, מר כנפו, שהתפטר למרות שביקשתי ממנו לא להתפטר אלא להמשיך על אף היותו במיעוט לנהל את מועצת המנהלים.

צבי צילקר: באותה ישיבה שציינתי עופר אמסלם הרים בשקט את ידו ואמר לי שלא שולמו משכורות כבר ארבעה חודשים וכי ביקשו מהעירייה ערבות להלוואה עד שיגיעו התקציבים אבל לא קיבלו אישור.

צבי צילקר: לא לשלם משכורת, אני לא זוכר עשרות שנים שלא שילמנו משכורת למישהו שקשור לעיריית אשדוד.

צבי צילקר: פעם אחת איחרנו ביומיים והבנקים מיד צלצלו לשאול מה קרה כי אין דבר כזה באשדוד.

צבי צילקר: אני נחרדתי.

צבי צילקר: מיד אמרתי שהעירייה תבדוק את האפשרות להשלים את הסכום שהוא ביקש וכי בנושא המשכורות אני מבקש לערב אותי מיידית כאשר מגיעים למצב כזה.

צבי צילקר: ביקשתי לקבוע פגישה מיד כדי לפתור את הבעיה ואפילו ציינתי שהתזמורת אנדלוסית עברה מהפך בשנה האחרונה ולכן ההצלחה הגדולה.

צבי צילקר: ההחלטות אומרות שתיקבע פגישה מיידית בין ראש העיר לתזמורת האנדלוסית על מנת למצוא פתרון לבעיית תשלום השכר לעובדים.

צבי צילקר: אני רוצה לומר שאמנם נמצא פתרון בוועדת הכספים ובמועצת העירייה כאשר אישרנו סכום של מיליון וחצי שקלים מענק בנוסף להקצבה הרגילה.

סטס מיסז'ניקוב: בוועדת הכספים של העירייה.

צבי צילקר: אני מדבר על העירייה.

צבי צילקר: כמו כן אישרנו ערבות בנקאית כדי שהם יוכלו לפעול.

צבי צילקר: חשבתי שבזה תם הפרק.

צבי צילקר: ההצעות שלי הן פשוטות מאוד.

צבי צילקר: מר מוטי מלכא, גם כאשר הוא לא היה בתוך התזמורת, הוא קיבל 70 אחוזים משכורת בערך.

ניסן סלומינסקי: אתה נותן הצעות לגבי משהו שאני לא יודעים מה הבעיה.

סטס מיסז'ניקוב: הוא נותן סקירה.

ניסן סלומינסקי: לא, הוא כבר מתחיל לתת את המסקנות.

צבי צילקר: מההצעה לסדר תבין את הבעיה.

צבי צילקר: יש מחלוקת קשה בין התזמורת לבין הדירקטוריון שלה לבין מוטי מלכא שהוא האיש אתו כל הנושא הזה עלה לדיון.

צבי צילקר: מוטי מלכא, גם כאשר הוא עמד עם אגודת הידידים כדי לסייע לתזמורת – כל תזמורת וכל בית חולים צריך אגודת ידידים – הוא משך כ-70 אחוזים משכורת מהתזמורת עצמה, כלומר, מכספים של העירייה ושל מיכה ינון וכדומה.

צבי צילקר: הוא גם עובד בפיוט ושירה, שגם זה מוסד מאוד חשוב ששם אולי האבות הביולוגיים הם קצת שונים, אבל לא זה המקום להזכיר.

צבי צילקר: זאת אומרת, המשכורת ישנה, הרכב ישנו ולא עומדים לפגוע בו.

צבי צילקר: התזמורת הגיעה למצב קשה מאוד.

סטס מיסז'ניקוב: איזה מנהל?

צבי צילקר: עופר אמסלם.

צבי צילקר: כולם רוצים בו.

סטס מיסז'ניקוב: מה תפקידו של עופר אמסלם?

צבי צילקר: מנכ"ל התזמורת.

קריאה: לא הסברת כאן שמוטי עבר לאגודת הידידים ומונה עופר אמסלם למנכ"ל.

סטס מיסז'ניקוב: האם יש שני מנכ"לים לתזמורת?

צבי צילקר: לא.

צבי צילקר: הציעו לו להיות סמנכ"ל והבנתי שהוא לא הסכים.

צבי צילקר: לאחר מכן שלחו לו מכתב שילך הביתה.

צבי צילקר: דרך אגב, זה גם מעוגן בזכויות שמוטי רשאי לחזור.

ראובן ריבלין: ראש העיר, אני מכיר אותך כל כך טוב.

ראובן ריבלין: אני פשוט לא מבין מה הדברים שלא אמרת לנו.

ראובן ריבלין: מה הבעיה כאן?

שלי יחימוביץ': אולי נשמע את העובדים?

סטס מיסז'ניקוב: אני רציתי שקודם ראש העיר יציג את הנושא.

ניסן סלומינסקי: את ההצעות תאמר אחר כך.

ניסן סלומינסקי: קודם תסביר לנו מה הבעיה.

ראובן ריבלין: לראש העיר יש נשמה ירושלמית.

ראובן ריבלין: הוא לא אוהב לומר דברים.

ראובן ריבלין: אני רוצה להבין מה הבעיה שם.

צבי צילקר: יסבירו לכם את הבעיה ואני אחר כך אציע את הפתרון.

סטס מיסז'ניקוב: כדי שנשמע מה הבעיה רציתי שאחרי ראש העיר ידבר המנכ"ל, אבל גם הוא ייתן פתרון.

סטס מיסז'ניקוב: מי רוצה להציג את הבעיה?

מיכה ינון: מינהל התרבות מתקצב לאורך השנים את התזמורת האנדלוסית בכ-3 מיליון שקלים בשנה יחד עם העירייה ויחד עם הכנסות עצמיות.

צבי צילקר: היו עוד כמה ששמם לא מוזכר.

מיכה ינון: ברור.

מיכה ינון: תמיד יש עוד כמה.

מיכה ינון: בהסכם היציאה שלו לחופשה הייתה לו אפשרות גם לחזור בהודעה של 100 או 120 ימים.

מיכה ינון: הוא עשה שימוש בהודעה הזאת לפני כמה חודשים והודיע שהוא חוזר.

מיכה ינון: בשנה או שנה וחצי כאשר הוא היה מחוץ לאגודה, היה המנהל בפועל עופר אמסלם שהיה הסמנכ"ל של מוטי מלכא.

מיכה ינון: אני יכול לומר מכיוון של מינהל התרבות שאנחנו היינו מאוד מרוצים מהניהול האדמיניסטרטיבי, מהניהול הכספי מולנו וכי הוא היה בסדר גמור.

מיכה ינון: נוצרה סיטואציה.

מיכה ינון: חברי התזמורת שהתרגלו לעבוד בשנה הזאת עם עופר אמסלם וכנראה גם הם היו מרוצים, רצו שהמצב הזה יישמר ושמוטי יישאר במקומות האחרים, באגודת הידידים ובפיוט ושירה.

מיכה ינון: כאן התחיל כל העימות והתפתח כי אם כבר יש עימות, גם ההסתדרות בעסק וכולם בעסק.

שלי יחימוביץ': אם נשמע את העובדים, את ההסתדרות ואת המנכ"ל, נבין יותר.

סטס מיסז'ניקוב: נשמע את העובדים אבל אני לא בטוח שהכיוון שמיכה ינון משך אליו הוא גם האינטרס שלך.

מיכה ינון: הצגתי את העובדות.

סטס מיסז'ניקוב: בסדר גמור.

סטס מיסז'ניקוב: זה שהעובדים התרגלו למנכ"ל והוא מוחלף, הם יצטרכו להתרגל למנכ"ל החדש-ישן.

סטס מיסז'ניקוב: אני לא בטוח שהדיון המהיר הוא על עצם המנכ"ל או על עצם הפונקציה.

שלי יחימוביץ': אני מסכימה אתך אדוני היושב-ראש.

שלי יחימוביץ': אני לא באה בשום יומרות להחליף מנכ"ל ואני רוצה להבהיר את הדבר הזה.

שלי יחימוביץ': יכול להיות שכאן יש אג'נדות אחרות.

שלי יחימוביץ': אין לי יומרה כחברת כנסת להחליף מנכ"לים ואני רוצה שזה יהיה ברור.

סטס מיסז'ניקוב: אני חושב שהעובדים צריכים להתרגל לכל מנכ"ל שמונה כחוק.

סטס מיסז'ניקוב: אני מבקש מהעובדים להציג את הבעיה לא הפרסונלית של המנכ"ל.

ראובן ריבלין: מיכה ינון אמר שחזרתו של המנכ"ל הקודם היא לצנינים בעיני העובדים.

סטס מיסז'ניקוב: אז מה?

ראובן ריבלין: אני רק מציין.

סטס מיסז'ניקוב: אני עבדתי בארגון שגם אולי לא הייתי מרוצה מהמנכ"ל, ומה הייתי צריך לעשות?

שלי יחימוביץ': בסופו של דבר ראש העיר הציע הצעה הגיונית.

שלי יחימוביץ': הוא הציע גישור.

סטס מיסז'ניקוב: אני רוצה לשמוע את העובדים.

סטס מיסז'ניקוב: מי מהעובדים רוצה להציג את הבעיה אבל לא פרסונלית של המנכ"ל?

ראובן ריבלין: מיכה ינון אמר שכאשר היה המנכ"ל המחליף, זה שעכשיו הוחלף, הוא היה מאוד מרוצה.

סטס מיסז'ניקוב: אז מה?

סופה לנדבר: אני מבקשת לדעת מה התקציב הכללי של התזמורת.

מיכה ינון: 8 מיליון שקלים

ניסן סלומינסקי: הם מאוזנים או יש להם גירעון מצטבר?

מיכה ינון: יש גירעון מצטבר.

תום כהן: אני נציג העובדים לצורך העניין בדיון.

תום כהן: אני מנצח, נגן ומעבד בתזמורת.

סטס מיסז'ניקוב: אני מזכיר לך שאנחנו לא דנים על המנכ"ל אלא על הבעייתיות שנוצרה בתזמורת.

תום כהן: הבעייתיות שנוצרה בתזמורת היא החלטה של הוועד המנהל.

תום כהן: יש לנו תנאים מאוד בעייתיים.

תום כהן: אין תנאים סוציאליים והמשכורות גרועות ביותר.

סטס מיסז'ניקוב: גרועות ביותר, זה אומר נמוכות.

תום כהן: אם הן היו גבוהות, זה לא היה גרוע.

שירה אוחיון: אני חברת ועד העובדים של התזמורת.

שירה אוחיון: אני גם מנהלת את המחלקה החינוכית של התזמורת.

ראובן ריבלין: זאת אומרת, לכל ארך השנים.

ראובן ריבלין: לא מדובר באישיות מסוימת.

שירה אוחיון: הלנות שכר ממושכות במשך שנים כאשר היו שנים בהן במשך שמונה חודשים אנשים לא קיבלו שכר וגם בשנתיים האחרונות היו הלנות שכר.

שירה אוחיון: כל ההתנהלות מול העובדים היא התנהלות מאוד קשה.

שירה אוחיון: היו ניסיונות להתארגן כוועד עובדים וכל הניסיונות האלה כשלו והרבה פעמים הסתיימו בפיטורי עובדים.

סטס מיסז'ניקוב: כמה נגנים יש בתזמורת?

שירה אוחיון: כ-60 עובדים.

שירה אוחיון: 45 נגנים.

סטס מיסז'ניקוב: זאת הרגשת כל ה-60 עובדים?

שירה אוחיון: יש לכם כאן

שירה אוחיון: מסמך שחתום על ידי העובדים.

סטס מיסז'ניקוב: אני שואל מחוסר ידיעה.

שירה אוחיון: בוודאי.

שירה אוחיון: 23 נגני התזמורת אתמול היו שם.

סטס מיסז'ניקוב: למה לא היו שם כולם?

שירה אוחיון: שלושה נגנים לא הגיעו.

סטס מיסז'ניקוב: כמה נגנים יש בתזמורת?

קריאה: 45 לא קבועים.

קריאה: יש 30 נגנים קבועים.

קריאה: עם הפייטנים זה 60.

תום כהן: יש 30 נגנים קבועים, מתוכם 24 – יחד אתי – היו במקום.

סטס מיסז'ניקוב: עיקר הטענות שלכם הן על כך שלא נותנים לכם להתארגן כקבוצת עובדים שתהיה מיוצגת בהסתדרות ושההסתדרות תעזור לשמור על הזכויות שלכם כעובדים.

סופה לנדבר: יש גם אפליה במשכורות.

ניסן סלומינסקי: כרגע אנחנו שומעים שאין בכלל משכורות.

סטס מיסז'ניקוב: אנחנו נגיע לזה.

אני רוצה לשאול את מר מיכה ינון.

אני מניח שאתה ממונה על הרבה תזמורות במדינת ישראל.

מה קורה עם שאר התזמורות?

גם שם יש התארגנות של עובדים או אין התארגנות?

איך הם מאורגנים?

מיכה ינון: חלק מאורגנים.

יש תזמורות שמאורגנות עם ועדי עובדים?

מיכה ינון: כן, בכל תזמורת יש ועד.

מיכה ינון: לא לכולם יש הסכם קיבוצי שההסתדרות חתומה עליו.

מיכה ינון: התזמורת הפילהרמונית למשל מנוהלת על ידי העובדים.

לכמה תזמורות יש הסכם קיבוצי?

שלי יחימוביץ': שאתה תהיה נגד?

שלי יחימוביץ': מה זה משנה?

שלי יחימוביץ': הם רוצים להקים ועד.

אנחנו יודעים שהסכם קיבוצי גם עולה כסף, ואם ההסכם הקיבוצי עולה כסף, מישהו צריך לממן אותו.

שלי יחימוביץ': אולי נשמע את נציג ההסתדרות בהקשר הזה.

אם ישנם הסכמים קיבוציים בכל התזמורות וזאת ההנחיה שלכם, בוודאי שגם הם צריכים להתנהל כך.

אני בעד שתהיה התארגנות ובעד שלא תהיה פגיעה בעובדים.

סופה לנדבר: אם הם קמו להתארגן, כנראה הייתה להם סיבה.

ראובן ריבלין: באמת מבלי לדעת מה נעשה כאן, אני שואל למה הדירקטוריון מתנגד לוועד עובדים.

ראובן ריבלין: אנחנו לא נפתור כאן את הבעיות אלא אם כן אנחנו יכולים לתת תקציב שיפתור לכם את כל הבעיה.

ראובן ריבלין: השאלה שלי היא כדי שאני אבין לפחות למה אני יושב כאן.

ראובן ריבלין: אם ראש העיר אומר שאנחנו צריכים לתת עוד 3 מיליון שקלים, הייתי מבין מה רוצים.

צבי צילקר: לא ביקשתי כסף.

ראובן ריבלין: הייתי מבין מה רוצים.

ראובן ריבלין: לא אמרתי לך שכבר נותנים.

סטס מיסז'ניקוב: אתה שואל את זה בשם כולנו כי אנחנו רוצים לדעת מה רוצים מאתנו.

ראובן ריבלין: עזבו אותנו עם שאר הבעיות, ואכן יש בעיות קשות.

סטס מיסז'ניקוב: אני נפגשתי עם המנכ"ל ובינתיים אני מבין שהמנכ"ל לא מתנגד לכל הטענות שהעובדים מעלים, אלא להפך, הוא מאוד פתוח לזה.

ניסן סלומינסקי: הבעיה היא שיש שם מחסור בכסף.

סטס מיסז'ניקוב: יכול להיות שיש דברים אחרים.

סטס מיסז'ניקוב: בהמשך אנחנו נשמע גם את המנכ"ל.

דוד גלנוס: חשוב לי גם לפנות אליך כי את אותה שאלה ששאלו אותי מההנהלה, היא שאלה טובה.

דוד גלנוס: אני יושב-ראש איגוד האומנים בהסתדרות ומטפל בכל התזמורות בארץ ובכל התיאטראות.

דוד גלנוס: אני מטפל בכ-70 אלף עובדים

דוד גלנוס: אני טוען שכל מה שנאמר לכם שההנהלה מוכנה להסכם קיבוצי, הוא לא נכון.

דוד גלנוס: יש לנו מכתב של משרד עורכי-דין.

סטס מיסז'ניקוב: אנחנו עוד לא שמענו את ההנהלה.

דוד גלנוס: יש מכתב של משרד עורכי דין, משרד מאוד מפורסם, ודרך אגב, מאוד יקר, ואני שמח שהתזמורת יכלה להרשות לעצמה לקחת את המשרד הזה.

סטס מיסז'ניקוב: כנראה שהיא מנוהלת טוב.

דוד גלנוס: בהחלט.

דוד גלנוס: המכתב אומר שהיא אינה מעונינת בהסכם קיבוצי.

דוד גלנוס: על סמך זה הכרזנו על סכסוך עבודה.

דוד גלנוס: אני אומר שיש בדים, נגנים, מקבלים 1,200 ו-1,400 שקלים לחודש, והשכר שלהם מולן מספר חודשים.

סופה לנדבר: לא כולם מקבלים את אותו הסכום.

דוד גלנוס: לא כולם ותכף אני אגיע לזה.

סופה לנדבר: נמצאים שם 75 אחוזים עובדים דוברי רוסית שהם מקבלים 1,200 שקלים.

דוד גלנוס: אני לא רוצה לצבוע חס וחלילה נגנים כאלו ואחרים.

דוד גלנוס: אני בסך הכל אמרתי שאנחנו רוצים לשבת בהסכם קיבוצי ואז נדבר על כל הדברים.

ראובן ריבלין: במכתב שקיבלת אומר עורך הדין שהוא מכיר בעובדים?

דוד גלנוס: כן.

ראובן ריבלין: יחד עם זאת ההנהלה של המוסד של התזמורת האנדלוסית מתנגדת בכל תוקף לקיום הסכם קיבוצי.

ראובן ריבלין: הם צריכים לחתום והם אומרים שהם לא רוצים לחתום על הסכם קיבוצי.

ראובן ריבלין: דרך אגב, אין חובה בחוק.

ראובן ריבלין: הם אומרים שיש להם הסכמים אישיים מטעמים שלא שמעתי והם לא חושבים שיכולים לקיים את התזמורת עם הסכמים קיבוציים.

ראובן ריבלין: יתכן שזה נכון, יתכן שזה לא נכון, אבל תפקידך להכריז על סכסוך עבודה.

דוד גלנוס: בסופו של אותו מכתב נאמר שמוכנים לשבת אתנו.

דוד גלנוס: לדבר על מזג האוויר זה בסדר, אבל לא מוכנים לדבר על הסכם קיבוצי.

דוד גלנוס: לדבר על כמה קשה לך, זה בסדר, אבל יש לי תלושי משכורת של 1,400 שקלים, 1,200 שקלים, 1,300 שקלים של אנשים שעובדים – לא כל החודש, אבל הם מחויבים לתזמורת – 14 שנים.

דוד גלנוס: מתוך ה-14-15 נגנים, יש כאלה שייסדו את התזמורת, כולל חברים אחרים.

דוד גלנוס: אם הל תרבות או שר התרבות או מנכ"ל משרד התרבות או תקציב התרבות - בעזרת השם אני אשב כאן בשעה 1:00 גם בנושא חוק התרבות - אומר שמעבירים כסף לגוף כזה או אחר, אם זה לתיאטרון כזה, אם זה לתזמורת וכך הלאה, אנחנו לא מתערבים בדיון.

דוד גלנוס: אני אומר לכם כהסתדרות, כיושב-ראש איגוד שמטפל בכל התזמורות, בכל התיאטראות ובכל אומן ואומן בארץ שיש כאלה שחברים בהסתדרות ויש כאלה שלא חברים בהסתדרות, יש כאלה שיש להם הסכם קיבוצי בתזמורת ויש כאלה שאין להם הסכם קיבוצי.

דוד גלנוס: חבר הכנסת אורון שהיה כאן ומאוד עזר לנו עם תיאטרון חיפה, זה תיאטרון שעמד להיסגר כאשר 33 אנשים מתוך 50 קיבלו מכתבי פיטורים, ואז נחתם הסכם קיבוצי שהיום הוא מתחיל לשגשג ואני אומר לכם שלא צריך לשלם.

דוד גלנוס: אנשים כאן שילמו מספר פעמים בתוכנית הבראה והיה גירעון של 3 מיליון שקלים מספר פעמים.

דוד גלנוס: הם שילמו מכספם, בין 10 ל-40 אחוזים, למען תוכנית ההבראה ומה קרה היום?

דוד גלנוס: חזרנו לאותו מצב.

דוד גלנוס: כאן אומרים לי שהיה הסכם חוקי לצעד כזה או אחר במסגרת ועד המנהל.

דוד גלנוס: לכאורה, כל הסכם שנחתם בוועד המנהל, האם הוא חוקי?

דוד גלנוס: האם יש למינהל תרבות שמפריש כספים, יש לו נציג ואפילו משקיף בוועד המנהל?

דוד גלנוס: האם לעיריית אשדוד שנותנת כספים מספר פעמים גם לתוכניות הבראה וכל מה שקשור בזה יש נציג?

דוד גלנוס: אני אומר לכם שבתיאטרון חיפה יש נציגות מוחצת לעיריית חיפה וזאת כדי לשלוט בכספים שמשלמים ולראות לאן הם עוברים שתהיה אחריות לכספי ציבור.

סטס מיסז'ניקוב: מה השורה התחתונה?

דוד גלנוס: אנחנו רוצים הסכם קיבוצי.

סטס מיסז'ניקוב: אתה ישבת עם ההנהלה?

דוד גלנוס: פעם אחת.

סטס מיסז'ניקוב: ומזה הסקת שהיא לא רוצה הסכם קיבוצי?

דוד גלנוס: לא.

דוד גלנוס: קיבלתי מכתב מעורך דין מאוד מפורסם שאומר שלא רוצים הסכם קיבוצי.

דוד גלנוס: הכרזנו על סכסוך עבודה וקיבלנו מכתב של ממלא מקום יושב-ראש הוועד המנהל שמוכנים לשבת והוא סותר לגמרי את המכתב ההוא של עורך הדין.

דוד גלנוס: אני הגבתי מיד ואמרתי שאנחנו רוצים לשבת, אבל רק בתנאי אחד, שזה הסכם קיבוצי למען העובדים והנגנים.

דוד גלנוס: אותנו לא מעניינת ההנהלה ולא מעניינת אותנו פוליטיקה.

דוד גלנוס: אנחנו הכרזנו סכסוך עבודה ואנחנו נדאג לעובדים עד לרגע האחרון.

סטס מיסז'ניקוב: אתה מבין שנמצאים כאן חברי כנסת שאין להם מושג למה הסכם קיבוצי טוב לעובדים ולמה הוא לא טוב לעובדים.

סטס מיסז'ניקוב: אנחנו לא מתערבים בזה.

סטס מיסז'ניקוב: אנחנו רוצים שהתזמורת הזאת תתקיים.

שלי יחימוביץ': מה זה לא מתערבים?

שלי יחימוביץ': סליחה, אני בעד זכות ההתארגנות.

שלי יחימוביץ': זאת האידיאולוגיה שלי.

שלי יחימוביץ': זה מעוגן בחוק ומעוגן באמנות בינלאומיות.

סטס מיסז'ניקוב: אין לי בעיה עם זה.

שלי יחימוביץ': קבוצת עובדים רוצה להקים ועד, זכותה לעשות זאת.

סטס מיסז'ניקוב: אני לא בטוח שהמנכ"ל נגד.

סופה לנדבר: אני רוצה להבין את הדברים.

סופה לנדבר: התארגנות קמה על המצב החולני שקיים בתזמורת.

סופה לנדבר: יש כאן נציגות של העולים החדשים בתזמורת ואני רוצה להבין את האפליה במשכורת.

סטס מיסז'ניקוב: אנחנו נשאל את המנכ"ל.

שלי יחימוביץ': אגב, ברגע שיש הסכם קיבוצי, דבר כזה נפתר.

אבישי ברוורמן: אני מכיר את התזמורת כי נהניתי גם בעבר לשמוע אותה, ובמקרה גם את תום כהן שמעתי ואני יודע שבכל מפעל הנגנים הם הקובעים.

אבישי ברוורמן: מנהלים אפשר להחליף אבל התזמורת בסופו של דבר היא הנגנים.

אבישי ברוורמן: אני חושב שאם הנושא הזה הגיע לבית הזה, כנראה שיש שם הרבה מאוד כעס ומרירות מכל הכיוונים.

אבישי ברוורמן: אני תמיד בעד דרכי שלום.

אבישי ברוורמן: אני חושב שצריך לפתור את הדברים האלה, אבל בלי נגנים אין תזמורת.

אבישי ברוורמן: אפשר לעשות הרבה דברים.

אבישי ברוורמן: אפשר להוציא חברי כנסת, אפשר להחליף מנהלים, אבל בלי נגנים אין תזמורת.

קריאה: גם נגנים אפשר להחליף.

אבישי ברוורמן: אני שמעתי בבאר-שבע את תום כהן והוא גאון.

אבישי ברוורמן: אני לא חושב שתמצאו היום הרבה אנשים עם הכישורים שלו.

אבישי ברוורמן: הוא יכול ללכת למקומות אחרים והוא יכול לעשות הרבה מאוד דברים אחרים.

שלי יחימוביץ': תום הוא מנצח שאנחנו צריכים לומר לו תודה שהוא מנצח על התזמורת האנדלוסית.

אבישי ברוורמן: העניין האמיתי הוא הכשרון.

אבישי ברוורמן: לכן אני אומר שצריך למצוא כאן דרך לפתור את הבעיה.

אבישי ברוורמן: אני אומר לחבריי מש"ס שקול המון כקול שדי כי בסוף אתם תשפכו את התינוק עם האמבטיה.

אבישי ברוורמן: יקומו הנגנים ויאמרו שנמאס להם, ואז מה יצא?

אבישי ברוורמן: התרבות האנדלוסית היא נהדרת, אני מקשיב לה, אני מכיר אותה - בבאר-שבע הקמנו גם את מרכז הלדינו – וזאת תרבות מפוארת.

אבישי ברוורמן: יש פה ריב ויש פה מתח, אבל צריך לעשות הכל כדי שהתזמורת הזאת תנגן.

אבישי ברוורמן: תזמורת על בטן ריקה, שאין בה אהבה, תלך לשדות זרים.

קריאה: מיכאל בן ישי הוא ממלא מקום יושב-ראש ההנהלה ושמואל אלבז הוא המנצח הראשי של התזמורת.

מיכאל בן-ישי: צר לי לשמוע כזאת כמות של הכפשות בכל כך מעט זמן.

מיכאל בן-ישי: תזמורת שפועלת כל כך הרבה שנים, ואני חבר בהנהלה כמעט מאז הקמתה, בהתנדבות, מתוך רצון להנחיל את התרבות האנדלוסית ואת המוסיקה לדורות הבאים.

מיכאל בן-ישי: אני מבין במוסיקה אפס אבל אני חושב שזה מפעל חשוב והראיה שהוא נכנס לגני הילדים, לבתי הספר וכולי.

מיכאל בן-ישי: אני לא מאמין שאני נמצא בדיון הזה.

מיכאל בן-ישי: ממש לא מאמין.

סופה לנדבר: איפה שמעת כאן הכפשות?

מיכאל בן-ישי: לא שמענו?

מיכאל בן-ישי: שמענו המון דברים.

מיכאל בן-ישי: הגוף הזה מתנהל לפי סדרי מינהל תקין ואנחנו כל שנה בין העמותות הראשונות שמקבלות אישור מינהל תקין.

מיכאל בן-ישי: כמו בכל גוף תרבות יש עליות ומורדות מכיוון שמדובר בגוף מתוקצב.

מיכאל בן-ישי: יש מצבים של חוסר תזמון בין התקציבים לבין ההוצאות כאשר המרכיב העיקרי של התקציב הולך לשכר.

מיכאל בן-ישי: חוץ משכר יש אולמות, יש הגברה, יש הסעות וכולי.

ראובן ריבלין: עורך הדין אמר את זה.

מיכאל בן-ישי: יש פה מצב שדוברים שואלים ועונים בשם אלה שצריכים לענות והם עונים מה שהם רוצים והם מציגים מה שהם רוצים.

מיכאל בן-ישי: אני לא אגיב כנגד התלוש של 1,270 שקלים או 1,250 שקלים אם הוא נכון או לא נכון, אבל תחקור עבור כמה שעות עבודה ניתן התלוש הזה והאם זה תלוש מייצג של אותו עובד שמציג אותו.

מיכאל בן-ישי: אני לא רוצה לדבר על שכר כי יש כאן את צנעת הפרט ואני לכן לא אפרוס בפניכם את התפלגות השכר לאורך שנים.

מיכאל בן-ישי: אני יכול לתת את זה לכל מי שרוצה ובלבד שזה יהיה בתוך הכללים ההוגנים.

שלי יחימוביץ': ממש יפה מצדכם שלא הורדתם משכורת מתחת ל-1,400 שקלים.

שלי יחימוביץ': באמת תודה רבה.

מיכאל בן-ישי: עם כל הכבוד, אנחנו גוף שמקבל תקציב וכגוף כזה, שמרכיב ההון העצמי שלו מגיע לסדר גודל של 30 אחוזים – ובתזמורות זה דבר די חריג ויוצא מן הכלל – משתדלים לעשות את הכל בהרבה אהבה.

מיכאל בן-ישי: יש בעיות.

מיכאל בן-ישי: מי שיאמר שאין בעיות הוא שקרן.

מיכאל בן-ישי: אכן יש בעיות.

סטס מיסז'ניקוב: כל המשכורות שולמו?

מיכאל בן-ישי: כל המשכורות משולמות כולל ההפרשות.

סטס מיסז'ניקוב: מה הגירעון המצטבר שלכם לאורך השנים?

מיכאל בן-ישי: הגירעון המצטבר שהיה כאשר קיבלנו את הדוחות הכספיים המבוקרים האחרונים הגיע ל-3 מיליון שקלים.

סטס מיסז'ניקוב: כמה הוא היום?

מיכאל בן-ישי: היום הוא פחות ממיליון שקלים.

קריאה: 800 אלף שקלים.

סטס מיסז'ניקוב: 800 אלף שקלים לאורך כמה שנים?

מיכאל בן-ישי: על 15 שנות עבודה.

שירה אוחיון: זאת הצגה לא מדויקת של הנתונים.

מיכאל בן-ישי: התקציב השוטף הוא סדר גודל של 8 מיליון שקלים.

מיכאל בן-ישי: אנחנו נרתמנו כולנו.

מיכאל בן-ישי: ראה זה פלא, כל הוועד המנהל, כאשר היה הנושא הזה של הגירעון שנבע מאיזושהי תקלה טכנית שביקשנו לחקור אותה ובדקנו אותה ולא הורדנו אותה לפסים אישיים וניסינו לפתור את הבעיה, ברגע שהמנכ"ל הודיע שהוא רוצה לחזור, פתאום כל הביוב יצא החוצה.

מיכאל בן-ישי: אנחנו נפגשנו עם מר גלנוס בפגישה ראשונה.

סטס מיסז'ניקוב: והיחידה.

מיכאל בן-ישי: היחידה.

מיכאל בן-ישי: אני כתבתי את המכתב אליו מכיוון שנתקלנו בגישה מאוד מאוד מיליטנטית שרוצה לומר לנו איך אנחנו ננהל את העניינים ומה נעשה וזה נעשה בצורה מאוד מתנשאת, דבר שלא מקובל.

מיכאל בן-ישי: הוועד המנהל לא מורכב מאנשים מהרחוב, אלא מאנשים שמבינים לפחות קצת בניהול,

סטס מיסז'ניקוב: בשורה התחתונה, האם אתם מתנגדים להתאגדות של העובדים?

מיכאל בן-ישי: חד וחלק, לא.

דוד גלנוס: להסכם קיבוצי אתם מתנגדים?

מיכאל בן-ישי: אני לא רוצה לענות על השאלה הזאת כאן.

דוד גלנוס: למה?

מיכאל בן-ישי: כי זה עניין של משא ומתן.

שלי יחימוביץ': הוא אומר מראש שהוא לא מוכן לשבת אתו .

סטס מיסז'ניקוב: לא, הוא לא אמר את זה.

שלי יחימוביץ': כרגע הוא אמר את זה.

סטס מיסז'ניקוב: כך לא מנהלים משא ומתן, ואתה הרבה יותר מנוסה ממני בקטע הזה.

קריאה: הוא מוכן לשבת אתו.

שלי יחימוביץ': לדבר על מזג האוויר.

סטס מיסז'ניקוב: הוא אמר שהוא לא מתנגד להתאגדות של העובדים והוא מוכן לנהל משא ומתן על ההסכם הקיבוצי.

סטס מיסז'ניקוב: תפתח את זה למשא ומתן.

מיכאל בן-ישי: זאת לא חכמה לקחת מכתב ולהקריא רק את השורות שאתה רוצה להקריא.

מיכאל בן-ישי: אנחנו אמרנו שאנחנו מכירים בארגון, אנחנו כתבנו את המכתב הזה, היועץ המשפטי כתב אותו, ב-11 ביוני כאשר אמרנו לאדון גלנוס שנציגות העובדים מוזמנת לפגישה עם נציגי ההנהלה לקיום הידברות ברוח הדברים שפורטו לעיל, ותכף אני אומר מה, וכי הפגישה תתקיים ביום ראשון, 15 ביוני.

מיכאל בן-ישי: מה קיבלנו כתוצאה מזה?

מיכאל בן-ישי: קיבלנו הודעה על סכסוך עבודה, מיד לאחר מכן.

מיכאל בן-ישי: זאת אומרת, אפילו לא תשובה למכתב הזה, ואפילו לא טלפון כתגובה למכתב הזה, זאת אומרת שהכוונה כאן הייתה להתנגח ולא להגיע להידברות.

מיכאל בן-ישי: אני האחרון שרוצה לא למלא את החובות.

מיכאל בן-ישי: אנחנו מעסיקים את העובדים על פי הסכמים אישיים.

מיכאל בן-ישי: באותה פגישה כאשר אדון גלנוס אמר לי שאולי אני לא יודע את החוק, אמרתי שאני מוכן – אם אני לא יודע את החוק, אני לא משפטן – לשבת ולפתוח את ההסכמים ולראות כך שאם יש משהו בהסכמים שלנו שלא עולה בקנה אחד עם חוקי העבודה, אנחנו נעשה את כל התיקונים.

מרדכי מלכא: אני אומר לפרופסור ברוורמן הנכבד שהעיר באר-שבע זכתה לתום כהן והנגב זכה בתום כהן, ואותו נגב זכה בשמואל אלבז, המנצח הראשי בתזמורת האנדלוסית הישראלית, איש באר-שבע, גדל בשכונה ד' בבאר-שבע, שהוא הוא הראשון שהביא מנצחים נוספים לתזמורת.

מרדכי מלכא: הוא הביא את תום כהן ואמר לי שזה בחור צעיר, נגן מנדולינה ושהוא רוצה שהוא ינגן בתזמורת.

מרדכי מלכא: אחרי זמן קצר הוא אמר לי שלמרות שתום לא למד ניצוח, הוא מבקש את אישורי כדי להכשיר אותו כמנצח והוא שילב אותו בעבודה, במחלקה החינוכית.

סטס מיסז'ניקוב: איך זה תורם לדיון?

מרדכי מלכא: זה מתייחס לדברים ששמענו מתום כהן.

שלי יחימוביץ': הוא אמור להיות אסיר תודה?

מרדכי מלכא: לא, ציינו את התרומה לנגב.

סטס מיסז'ניקוב: אנחנו אומרים שאין שום ספק שהתזמורת היא מפוארת וכך גם הנגנים.

מרדכי מלכא: לפני שאני אומר את דבריי, אני מבקש משמואל אלבז לומר כמה דברים.

ראובן ריבלין: בנק ירושלים יש הסכם קיבוצי?

דוד גלנוס: לא.

דוד גלנוס: אין הסכם קיבוצי בבנק ירושלים.

דוד גלנוס: יש לו 300 עובדים.

ראובן ריבלין: מניסיונך, הסכם קיבוצי לא יכול להחריג את העובדים שהם עובדים על פי תנאים מיוחדים?

ראובן ריבלין: על פי חוזה?

ראובן ריבלין: לא יכול להיות הסכם קיבוצי בו אתם תחריגו את אותם עובדים שהם עובדים על פי חוזה?

מיכאל בן-ישי: אצלי להסכם קיבוצי יש קונוטציות של מכונת כסף.

מיכאל בן-ישי: אני חי מתקציבים.

מיכאל בן-ישי: אני לא רוצה להתחייב על דברים שאני אולי לא מסוגל לעמוד בהם כי אני רגיל לעמוד בכל ההתחייבויות שלי.

מיכאל בן-ישי: כך חונכתי.

סטס מיסז'ניקוב: אני הייתי משאיר את ההסכם הקיבוצי למשא ומתן.

סטס מיסז'ניקוב: הם מוכנים לנהל משא ומתן וגם אתה מוכן לכך.

ראובן ריבלין: אם עיריית אשדוד ומיכה ינון הוא המקור התקציבי העיקרי, יתכן מאוד שהדעת הציבורית נותנת שבכל זאת אנחנו יכולים לומר את דברנו בעניין זה.

סטס מיסז'ניקוב: בוודאי שאנחנו יכולים.

ראובן ריבלין: אם זה נכון.

מיכאל בן-ישי: אם זאת הנחיה כללית לכל התזמורות, ודאי.

ראובן ריבלין: דרך אגב, אתה צודק ברמה העקרונית, אבל מה שהביאו אלינו היום זה אותך ולא את התזמורות האחרות.

שמואל אלבז: אני אמנם יושב מהצד הזה של השולחן אבל כמנצח ראשי שמייצג את האומנות, אני לא מייצג איזושהי דעה לגבי מצב עובדים כזה או אחר כי בוודאי גם אין לי את ההכשרה ואת הידע בנושא.

שלי יחימוביץ': אני לא מבינה את המשפט הזה.

שלי יחימוביץ': מה זאת אומרת אין לך הכשרה וידע?

שלי יחימוביץ': אתה לא יודע מתי עובדים מנוצלים ומתי הם לא מנוצלים?

שלי יחימוביץ': אתה בעצמך עובד ואתה אמור להיות ער לדברים האלה.

שלי יחימוביץ': איזה מין משפט זה?

שמואל אלבז: אני רוצה קודם כל להביא את הצד האומנותי ואת ההשלכות שיש לדיונים שמתקיימים כאן על האומנות, כי בסך הכל רמת התזמורת היא לא פונקציה של חוזה כזה או אחר אלא עבודה יסודית, עבודה אומנותית בתוך התזמורת, בתוך שורת התזמורת.

שמואל אלבז: אני מעלה כאן איזושהי סוגיה למחשבה, לגבי ההשלכות של הסכמים כאלה ואחרים על הגמישות האומנותית.

שמואל אלבז: אני מצהיר שאני לא מבין כל כך בהסכמים קיבוציים כאלה ואחרים, אבל אם כתוצאה מהסכם כזה או אחר נגן מסוים שהוא לא בכושר, לא מנגן ברמה הסבירה הנחוצה לתזמורת, מונע את ההתקדמות שלה או את ההתפתחות שלה או את העלאת רמתה, וכתוצאה מהסכם כזה או אחר הוא יושב בתוך התזמורת וממוסמר לכיסא, יש בעיה.

שלי יחימוביץ': הכל ברור עכשיו.

שלי יחימוביץ': הם מתנגדים להסכמים קיבוציים באופן אידיאולוגי כדי שהם יוכלו להעיף מתי שמתחשק להם כל נגן.

שמואל אלבז: לא, זה לא נכון.

קריאה: מה שנעשה כאן זה רצח אופי.

שמואל אלבז: מה שמדאיג אותי יותר זאת העובדה שכל הדיון הזה, הוא לא מטרת הדיון.

שמואל אלבז: אם הייתי משוכנע שאנחנו יושבים כאן רק בגלל הסיבה שנגרם איזשהו עוול מבחינת תנאי הנגנים, הייתי נמצא בראש החץ ויושב בצד ההוא של השולחן.

שמואל אלבז: אני חושב שזאת רק סיבה.

קריאה: אחד העניינים.

קריאה: יש עוד עניינים.

שמואל אלבז: יש עוד עניינים רבים וגדולים שאולי אחד מכלי העבודה או תוצרי הלוואי שלהם הוא להביא אותנו לוועדת הכספים.

קריאה: הנגנים מטומטמים?

שמואל אלבז: בוא לא נדבר על רמות של טמטום ואל תתערב בדבריי.

ניסן סלומינסקי: ואחר כך אתם מנגנים ביחד?

קריאה: אמורים.

שמואל אלבז: זה מה שכואב לי, החוצפה של אנשים שיכולה להביא לכך.

מרדכי מלכא: ברשות

מרדכי מלכא: כם, אני רוצה להתייחס קודם כל לפנייה הראשונה העובדתית שחברת הכנסת שלי יחימוביץ הנכבדה הציגה בפנייה שלה בבקשה לדיון בוועדה.

מרדכי מלכא: ברוב טובה היא הסכימה לשבת אתי אתמול וישבנו שעה ארוכה והגשתי לה ניירת מאוד מסודרת שבוודאי כאן לא יהיה הזמן לחזור על כך.

מרדכי מלכא: הצגתי בפניה שהכל שקוף, הכל פתוח, הסברתי הסבר היטב, ואני חוזר, שלא רק שאנחנו לא נגד התארגנות עובדים, אלא אנחנו בעד התארגנות העובדים.

מרדכי מלכא: אני חוזר ואומר שאנחנו בעד התארגנות הועבדים.

שלי יחימוביץ': לא.

שלי יחימוביץ': אמרת לי שאתה רשמת אותם בעצמך להסתדרות לפני שש שנים ולא הבנת את משמעות הדבר.

מרדכי מלכא: חברת הכנסת שלי יחימוביץ, אני חוזר על מה שאמרתי אתמול ואני אומר את זה שוב ברשותך.

מרדכי מלכא: שאלת אתמול, ועוזרך היה נוכח, ואמרתי שאני בעד התארגנות העובדים וכי זה אבן יסוד.

מרדכי מלכא: אמרתי את זה וחזרתי על כך.

מרדכי מלכא: אבל מה שיש לנו כאן זאת פנייה.

מרדכי מלכא: ברשותכם, יש שני מייסדים לתזמורת עם הרבה מסייעים נוספים והמייסדים הם דוקטור יחיאל לסרי שהיה יושב-ראש הרבה מאוד שנים ועבדכם הנאמן שנמצא כאן, ועשינו עבודה בעזרת הרבה מאוד אנשים בארץ ובעולם, בעיר אשדוד ומחוץ לעיר אשדוד, ודאי עם הנגנים ועם האומנים.

ראובן ריבלין: קיבלתם הכרה לאומית של פרס ישראל.

מרדכי מלכא: הגענו לאותה הכרה שהיא לאחר עמל של כולם.

מרדכי מלכא: כולם אבות ותורמים להצלחה ותכף אתן סקירה קצרה במגבלות הזמן, אבל מה לעשות, חברת הכנסת יחימוביץ, שמדובר בפנייה על גירעון בתזמורת, על כשלון תוכנית ההבראה ועל הלנת שכר.

מרדכי מלכא: אין גירעון בתזמורת.

מרדכי מלכא: יש כאן דוחות.

מרדכי מלכא: גם אתמול נתתי לך דוחות מסוקרים, גם לרבעון האחרון של שנה זו.

ראובן ריבלין: יש הלנת שכר?

מרדכי מלכא: אין הלנת שכר.

סטס מיסז'ניקוב: הוא אמר שיש גירעון מצטבר של 800 אלף שקלים.

סטס מיסז'ניקוב: הרבה מאוד גופים בישראל היו קונים את הגירעון המצטבר הזה של 800 אלף שקלים במשך 15 שנים.

קריאה: כמה פעמים השולחן הזה אישר תקציב ל"הבימה"?

שלי יחימוביץ': אנחנו בעד התזמורת.

מרדכי מלכא: העובדה היא שאין חלילה התנכלות לעובדים.

מרדכי מלכא: אני עצמי נרשמתי ומשלם דמי חבר בהסתדרות.

מרדכי מלכא: אני גאה לומר חברת הכנסת יחימוביץ שבפועלי, בהווייתי ובנשמתי אני רשמתי את החברים שלי, חבריי לעבודה, להסתדרות ואנחנו משלמים דמי חבר 09.

שלי יחימוביץ': ובזה זה נגמר.

מרדכי מלכא: אני הקפדתי יחד עם כל חברי הדירקטוריון שכל הזמן נמלא אחר כל החובות הסוציאליות והשכר ולא שכר מינימום.

מרדכי מלכא: נתתי תלושי שכר לחברת הכנסת יחימוביץ כי יש פה צנעת הפרט ואני מקווה שגם מה שנתתי, יישאר אצלה כחברת כנסת.

מרדכי מלכא: נתתי את כל תלושי השכר לשנת 2007 ו-2008 ברוטו, עלות מעביד וימי עבודה.

מרדכי מלכא: רואים נגנית עם 5,400 שקלים ברוטו והיא עבדה 14 ימי עבודה באותו חודש, ולפני שנתיים היו לה 1,200 שקלים בחודש אחד והיא עבדה ארבעה מי עבודה.

מרדכי מלכא: הכל נתון לביקורת.

מרדכי מלכא: ראש עיריית אשדוד הנכבד הזמין שני מבקרים לבדיקת עומק והם כבר התחילו בעבודה.

מרדכי מלכא: אגב, לא צריך את הביקורת כי אנחנו מקבלים את ההקצבות אחרי שאנחנו מוסרים דוחות כספיים והכל פתוח.

מרדכי מלכא: אנחנו שוכנים היום בבניין של העירייה והמפתחות הן אצל העירייה ולכן הכל שקוף והכל פתוח.

מרדכי מלכא: עברנו ביקורות עומק של מינהל התרבות, של רשם העמותות, לעיריית אשדוד אין ביקורת עומק וזאת הפעם הראשונה שנקבעה ביקורת עומק ואנחנו מקבלים אותה באהבה ובברכה.

לא הייתה ביקורת של העירייה?

מרדכי מלכא: היו ביקורות קלות אבל הפעם היה מכתב ברור ודרישה מראש העיר לעשות ביקורת ואנחנו מברכים עליה.

מרדכי מלכא: הכל פתוח.

קריאה: היא עוד לא התחילה.

מרדכי מלכא: היא התחילה.

מרדכי מלכא: נפגשתי פעמיים עם המבקרים והגשנו ארבעה קלסרים, הכנו עוד שלושה קלסרים, ואנחנו פתוחים לכל ביקורת של כל גוף.

מרדכי מלכא: אני רק רוצה לומר שאני באמת גאה על כך שבמה

מרדכי מלכא: לך כל השנים האלה זכינו לתמיכה של קהל ושל תורמים, בארץ ובעולם, וגם של חברי כנסת ואנשי ציבור שנרתמו לבד.

מרדכי מלכא: אין לנו איש יחסי ציבור בתזמורת, אין לנו איש תקשורת, אין לנו לוביסטים ואנחנו גאים על כך שיש היום הרבה אנשי ציבור מכל גווני הקשת שנרתמים לעזור לנו.

מרדכי מלכא: אנחנו גאים על התמיכה של משרד התרבות שניתנת כבר כמה שנים והתמיכה היא ראויה ושוויונית.

ראובן ריבלין: כל ההיסטוריה שלכם ראויה לשבח ואיש לא מזלזל בה וכולם מכבדים אותה.

ראובן ריבלין: תסביר לי, רק כדי להבין, מלבד האמוציות שכבר הבנתי אותן, כי המנצח אמר דבר שאני שמעתי ויכול להיות שיש בו גם הגיון.

ראובן ריבלין: בתזמורת הפילהרמונית, אם מישהו לא מוצא חן בעיניו, הוא יכול להוציא אותו מהתזמורת?

קריאה: כן.

ראובן ריבלין: ואין להם הסכם קיבוצי.

ראובן ריבלין: למה אתם מתנגדים להסכם קיבוצי?

ראובן ריבלין: יכול להיות שאתם צודקים, אבל תאמרו לי למה אתם מתנגדים.

ראובן ריבלין: עורך הדין אומר בצורה מפורשת שלא יהיה הסכם.

סטס מיסז'ניקוב: אני מציע להשאיר את זה למשא ומתן.

ראובן ריבלין: בסדר.

סטס מיסז'ניקוב: אף אחד לא יאמר כאן אם הוא מוכן או לא מוכן.

סטס מיסז'ניקוב: אנחנו גם לא יכולים לדרוש את זה.

ראובן ריבלין: מה שאתם צריכים לומר לנו כדי שנסיים את הדיון ברוח טובה זה שהאמירה של עורך-הדין שהוא כתב שהוא לא יסכים להסכם קיבוצי היא רק עמדת הפתיחה שלכם.

סטס מיסז'ניקוב: אל תכריח אותם לנהל משא ומתן סביב השולחן הזה כי זה פשוט לא נכון.

מרדכי מלכא: לו יתואר שהיה מצב נפלא שגם במינהל התרבות, ואולי בעזרת חקיקה של חברי הכנסת, תהיה גם טבלת שכר לנגנים בכל התזמורות.

מרדכי מלכא: אם תהיה חקיקה של הסכם קיבוצי אחיד בתזמורות, אנחנו בשמחה נקבל הסכם קיבוצי אחיד בתזמורות שיחול על כל התזמורות.

מרדכי מלכא: אני אומר זאת מפני שכל התזמורות מתוקצבות.

סטס מיסז'ניקוב: אני מציע שנתחיל לסכם את הישיבה כי לדעתי כולנו כאן מסכימים על המתווה.

ראובן ריבלין: הם מוכנים לנהל אתם משא ומתן.

דוד גלנוס: כאשר אין תנאים מוקדמים, כאשר אף אחד לא אומר שלא יהיה הסכם קיבוצי.

ראובן ריבלין: ללא תנאים מוקדמים.

ראובן ריבלין: אל תציב תנאים מוקדמים.

דוד גלנוס: ללא תנאים מוקדמים משני הצדדים.

דוד גלנוס: משא ומתן ללא תנאים מוקדמים.

שלי יחימוביץ': ישבתי אתמול עם מוטי מלכא ואחר כך עברתי ביסודיות על הקלסר ובאמת יש ריבוי אדיר של פרטים.

שלי יחימוביץ': הרבה דברים לא נכונים ואני רק רוצה לתת דוגמה אחת קטנה שהספקתי לתחקר אותה כי במקצועי אני עיתונאית ומקצועי עדיין מפעם בעורקיי וכאשר נותנים לי אוסף נתונים, אני לפחות עושה את המינימום ומתחילה לוודא אותם.

שלי יחימוביץ': למשל, כתב לי מוטי מלכא במכתב: "אני מבקש להראות לכם מכתבים ואם אפשר להביא בפניכם נגנים ופייטנים שקיבלו איומים מהוועד החדש".

שלי יחימוביץ': הוא כותב לי ש"נועם בן-זאב מהארץ לא מוכן להמשיך לכתוב לאחר שראה את המכתב ששלח אחד האומנים".

שלי יחימוביץ': ביקשתי מעמית העוזר שלי להתקשר לנועם בן-זאב מהארץ ואמר נועם בן-זאב שלא היה ולא נברא.

שלי יחימוביץ': לא רק שהוא לא הודיע שהוא לא מוכן, אלא שהוא מצא שהמכתבים גם לא נכונים והוא כותב אך ורק לטובת הנגנים אחרי שהוא בדק את הנושא היטב.

שלי יחימוביץ': איך משתמשים בשמו של העיתונאי?

מרדכי מלכא: יש לך את המכתבים.

שלי יחימוביץ': סליחה, עכשיו אני מדברת.

שלי יחימוביץ': מספרים לי שנועם בן-זאב לא מוכן, אבל בדקנו וזה פשוט לא נכון.

שלי יחימוביץ': אני בטוחה שאם ניתן לחברים האלה לדבר, נמצא עוד אי-אילו אי-דיוקים.

סטס מיסז'ניקוב: לתנאי הזה הם הסכימו.

שלי יחימוביץ': אולי השמיעה שלי לא טובה.

יצחק לוי: זה נאמר.

שלי יחימוביץ': אני לא מקבלת את ה-בלי תנאים מוקדמים כי כן, יש תנאים מוקדמים בעולם העבודה ועל פי אמנות בינלאומיות.

שלי יחימוביץ': יכול להיות שהשמיעה שלי לא כל כך מדויקת, אבל לא הצלחתי לשמוע שהם מוכנים להסכם קיבוצי.

סטס מיסז'ניקוב: הם אמרו את זה.

סטס מיסז'ניקוב: את לא יכולה לדרוש את זה סביב השולחן הזה.

שלי יחימוביץ': למה?

סטס מיסז'ניקוב: לא מנהלים משא ומתן כזה סביב שולחן ועדת הכספים.

יצחק לוי: יש עוד צורות התארגנות.

יצחק לוי: זאת אופציה פתוחה.

סטס מיסז'ניקוב: את לא תשמעי את זה וזה גם לא נכון.

סטס מיסז'ניקוב: זה פתיח למשא ומתן ולא נכון לעשות את זה כאן.

שלי יחימוביץ': הסכם קיבוצי הוא הבסיס.

סטס מיסז'ניקוב: הם מוכנים לפתוח את כל הקלפים ולנהל משא ומתן.

סטס מיסז'ניקוב: מה יותר מזה?

יצחק לוי: הסכסוך כאן איננו רק על ההסכם הקיבוצי אלא יש עניינים אחרים.

יצחק לוי: אני מבין שעניין ההסכם הקיבוצי פתוח.

יצחק לוי: נאמר כאן שהעובדים רוצים הסכם קיבוצי, נאמר כאן שיש תזמורות שאין להן הסכם קיבוצי ויש כאלה שיש להן ושיש דרכי התארגנויות אחרות.

יצחק לוי: צריך להתארגן וצריך לתת לעובדים להתארגן.

יצחק לוי: ההסכם הקיבוצי הוא אופציה פתוחה שצריך לדבר.

יצחק לוי: לדעתי אדוני היושב-ראש, הצדדים יצטרכו לפתור גם עוד בעיות.

יצחק לוי: כלומר, זאת לא רק הבעיה הזאת שאנחנו מדברים עליה אלא יש בעיות נוספות.

שלי יחימוביץ': אפשר לחזור להצעה של מיכה ינון.

סטס מיסז'ניקוב: זאת הצעה מצוינת.

יהודה: אני אדבר כחבר דירקטוריון של החברה העירונית למתנ"סים באשדוד.

שלי יחימוביץ': טוב שאתה אומר באיזה כובע כי יש לך כל כך הרבה כובעים.

יהודה: אכן, יש לי הרבה כובעים אבל לא אתן את כל הרשימה אבל באחד הכובעים שלי אני חבר דירקטוריון.

יהודה: אני שמח שיש לי הרבה כובעים ואני לא מתבייש באף אחד מהם.

שלי יחימוביץ': לפעמים הם מתערבבים.

יהודה: תאמיני לי שאני יודע מתי להתערב ומתי לערבב.

שלי יחימוביץ': אני חברת כנסת והערבוב הזה לא מוצא חן בעיניי.

יהודה: אני לא מתכוון למצוא חן בעיניך.

סטס מיסז'ניקוב: את חוקקת חוק מצוין שיופעל מה-1 ביולי כך שכמה מהכובעים שלו ינשרו.

יהודה: אדוני היושב-ראש, אני אומר לך כאחד שמכיר את התזמורת האנדלוסית, אני חבר אגודת הידידים, תורם לה כסף מכספי הפרטי, שאם הייתה התנכלות לעובדים, זה היה מגיע לוועדת כוח אדם וועדת כספים בחברה העירונית בה אני חבר.

יהודה: הדברים האלה לא קיימים.

יהודה: לצערי הצרות התחילו בארבעת החודשים האחרונים.

שלי יחימוביץ': למה לוביסט צריך לומר את הדברים האלה?

סטס מיסז'ניקוב: בקטע הזה הוא לא לוביסט.

יהודה: את יכולה לומר את הדברים כמה פעמים שאת רוצה, אבל זה לא יעזור.

יהודה: את לא תכפישי אותי סתם.

שלי יחימוביץ': למה?

שלי יחימוביץ': אתה לא לוביסט?

יהודה: אם ההנהלה מכירה – ואני מאמין להנהלה ולאנשים שאומרים – בעובדים כארגון יציג ומוכנים, אני חושב שצריך לתת צ'אנס להגיע למשא ומתן.

יהודה: זה הדבר הבסיסי שיודע כל אחד שיודע מה זה יחסי עבודה וחוקי עבודה.

יהודה: ב-18 במאי הודיעה ההסתדרות על בחירת ועד עובדים ומאז ועד היום, ה-15 ביוני, גם נבחר הוועד וגם הספיק להכריז על סכסוך עבודה.

יהודה: אני חושב שאלה הישגים מאוד יפים להסתדרות, אבל תנו לפחות צ'אנס.

יהודה: הוועד נבחר לפני חודש, תנו לו לעכל את המינוי.

יהודה: מינוי בדרך כלל לוקח 30 ימים רק לשתות לחיים, אבל הם כבר הספיקו להכריז על סכסוך עבודה.

יהודה: תום, אני מתחייב לכם, אנחנו בחברה העירונית מוכנים לעקוב אחר הזכויות שלכם ואחר המשא ומתן.

יהודה: תערבו אותנו ותשתמשו גם בנו.

תום כהן: אנחנו מנסים לערב, אבל זה לא מסתדר.

כנפו: אני היושב-ראש היוצא ל התזמורת.

כנפו: הייתי יושב-ראש התזמורת במשך 4 שנים.

כנפו: אני קצת מצטער על הדיון מפני שאני חושב שלא אמרנו את כל הדברים הנכונים שצריכים להיאמר.

כנפו: קודם כל, אני רוצה לתקן משהו ולומר שלא מדובר על גירעון של 800 אלף שקלים אלא על פעמיים גירעון של 3 מיליון שקלים שביחד זה 6 מיליון שקלים.

כנפו: התמונה לא הוצגה נכון.

סטס מיסז'ניקוב: בנושא הזה אתם תריבו מול רואה החשבון שלכם.

כנפו: אני רוצה לומר שלפני שמונה חודשים הוצגה לנו תמונה מסולפת, כאילו תוכנית ההבראה הצליחה ויש לנו 138 אלף שקלים יתרה, אבל כאשר הדוחות של רואה החשבון שלנו הגיעו, הדוח המבוקר, התברר שהתמונה היא בכלל לא נכונה ויש לנו מיליון וחצי שקלים גירעון לאותה שעה, לשנת 2006, סכום שמצטרף לעוד מיליון וחצי, כך שבסך הכל אנחנו מדברים על 3 מיליון שקלים.

כנפו: זה שהעירייה העבירה מיליון וחצי שקלים, זה לא גורם לגירעון הזה להיות יותר קל.

סטס מיסז'ניקוב: העירייה לא צריכה לתמוך בתזמורת האנדלוסית?

כנפו: היא צריכה, זה מענק, אבל 3 מיליון שקלים גירעון הם תוצאה של ניהול כושל ועל זה לא דיברתם.

סטס מיסז'ניקוב: אמרתי בפתיח שאנחנו לא דנים כאן על מינוי מנכ"ל חדש ועל המנכ"ל היוצא.

סטס מיסז'ניקוב: אנחנו לא דנים על ניהול כזה או אחר.

כנפו: אני רוצה לומר שזאת הסיבה.

כנפו: כאשר אני ביקשתי שנדון על הגירעון הזה, זה מה שגרם למה שקרה לאחר מכן ואת הדברים האלה צריך לומר.

כנפו: היה כאן ניהול כושל.

צבי צילקר: אני שמח שאני לא בין המכפישים ולא בין המוכפשים.

צבי צילקר: קיבלתי מחמאות ועל כך אני מודה לכם.

קריאה: את הקרדיט לעירייה, אף אחד לא יכול לקחת.

צבי צילקר: בדצמבר הבעיה התעוררה, כאשר עופר אמסלם אמר שלא קיבלו משכורת במשך ארבעה חודשים, וזאת עובדה.

צבי צילקר: על עובדות אני לא מתווכח ויש גם פרוטוקול.

צבי צילקר: אני לא בא להעביר ביקורת.

צבי צילקר: אם הייתם שומעים אותי מהתחלה, הייתי אומר שאני לא בטוח שזו הבמה בה אפשר לקבל החלטות.

צבי צילקר: צריך להתקיים דיון בין העובדים להנהלה, אבל אני רוצה שתחושו במרירות ובגלל קוצו של יוד אנחנו עלולים לפגוע בתזמורת.

צבי צילקר: זה שעופר אמסלם צריך לעזוב את התזמורת, אני אומר לכם שחבל כי הוא נכס לתזמורת.

קריאה: זה למועצת המנהלים.

צבי צילקר: התזמורת יקרה לכולנו.

צבי צילקר: תאמינו לי שההצעה היא מכל הלב.

סטס מיסז'ניקוב: אדוני ראש העיר, ועדת הכספים לא תתערב.

סטס מיסז'ניקוב: אתם תיסעו לאשדוד ותפתרו את כל המחלוקות.

סטס מיסז'ניקוב: אנחנו לא נתערב אם המנכ"ל יקבל 70 אחוזים משם ו-30 אחוזים משם ולא ניכנס לזה.

סטס מיסז'ניקוב: אתם תפתרו את זה.

סטס מיסז'ניקוב: את המנהל את העיר כבר 35 שנים ובעזרת השם תנהל אותה עוד 5 שנים, ואחר כך עוד חמש שנים ועוד חמש שנים וכולי, ואתה תפתור את כל הבעיות.

סטס מיסז'ניקוב: אנחנו קוראים לצדדים לנהל משא ומתן.

סטס מיסז'ניקוב: אני לא רוצה לומר עם תנאים מוקדמים או ללא תנאים מוקדמים כי אף אחד לא אויב כאן.

צריך לחזק את התזמורת ולומר שהיא נכס יקר לכולנו.

סטס מיסז'ניקוב: זה ברור ולא צריך לומר זאת.

שלי יחימוביץ': כסי להתכנס הם קודם כל צריכים להכיר בוועד.

מיכאל בן-ישי: הכרנו.

מיכאל בן-ישי: אני חוזר ואומר שאנחנו מכירים בוועד.

מיכאל בן-ישי: תרשמו את זה בפרוטוקול.

סטס מיסז'ניקוב: נרשם בפרוטוקול.

סטס מיסז'ניקוב: תתחילו לנהל משא ומתן ואת כל יתר הדברים אדוני ראש העיר, אתה תפתור במסגרת שלך.

סטס מיסז'ניקוב: תודה רבה.